Laat hulle sing, swem, skaak speel | Netwerk24
Deur Henri Kriek, Menlopark 26 Junie 2019 00:01
Die onderwysdepartement se jongste plan om skaak op laerskool 'n verpligte vak of aktiwiteit te maak, is 'n blink idee.
Daar is genoeg navorsing beskikbaar om kinders se blootstelling aan skaak, reeds op 'n vroeë ouderdom, te regverdig. Aspekte wat onder meer deur skaak gestimuleer of versterk word, is kritiese – en abstrakte – denke, wiskunde, visualisering, lees en die vermoë om te fokus.
In 'n land waar daar soveel sonskyn en energie is, behoort alle kinders, en nie net 'n bevoorregte minderheid in die stede nie, toegang tot 'n swembad of swemplek te hê.
'n Aktiwiteit wat deesdae baie afgeskeep word en wat maklik in elke skool ingestel kan word, is sang. Daar is sekerlik nie 'n skool in ons land waar daar nie minstens een onderwyser is wat die voortou in 'n sangperiode kan neem nie. Slegs een periode per week kan afgesonder word waar al die kinders in die saal, of selfs onder 'n boom, kan saamsing. 'n Musiekinstrument is nie eens noodwendig 'n voorvereiste om 'n sangperiode suksesvol te maak nie.
So 'n periode is ook die ideale geleentheid om brûe oor taal- en kultuurgrense heen te bou en kan baie bydra om inhibisies, vooroordele en stereotipes af te breek.
Swem is ook 'n aktiwiteit wat baie afgeskeep word en wat eintlik deel van die skoolkurrikulum behoort te wees; veral in 'n land waar soveel kinders en selfs studente jaarliks verdrink omdat hulle nie kan swem nie. Omtrent elke dorp in ons land beskik oor 'n munisipale swembad. Ongelukkig het baie van die swembaddens in onbruik geraak, aangesien die nodige instandhouding nie gedoen is nie. Munisi-pale owerhede en die onderwys-departement kan dalk hande vat en die swembaddens herstel sodat almal in die gemeenskap daarby kan baat vind.
In ons kusdorpe is daar getypoele en op die platteland is daar plaasdamme wat heeltemal geskik is om kinders te leer swem en water te geniet.